Karsten Hønge (SF), 2021-04-15:
Tak til Enhedslisten og Alternativet for at fremsætte beslutningsforslaget og dermed holde debatgryden omkring pensionister og kontanthjælpsmodtageres forhold i kog.
Corona har da været godt for noget.
Det har faktisk været en form for fremkaldervæske for uretfærdigheder i samfundet.
Modregninger i pensioner for partneres arbejde har altid været dybt uretfærdigt, men netop straffen for at tage ekstra vagter under epidemien åbnede mange folks øjne, ja, endda også mange politikeres øjne her i salen.
Og derfor vedtager vi at friholde såkaldt coronarelateret arbejde for modregning.
Det er godt, men det er langt fra godt nok.
Jeg håber på, at det kun var de første babyskridt på en længere rejse, der kan føre til retfærdighed for pensionister.
Der er nu slået hul i muren, og vi kan se landet på den anden side.
Derfor støtter SF beslutningsforslaget som et godt pejlemærke, men dog kun som netop et pejlemærke.
For forslaget indeholder også elementer, som vi ikke er klar til her og nu at prioritere helt i top.
Familier, hvor den ene er på pension, får betydelig mindre ud af arbejdsindtægten over et vist beløb end andre familier.
Samme arbejde, samme indkomst, men med vidt forskellig værdi, afhængig af om den ene er på pension eller ej.
Det giver jo ingen mening overhovedet.
Vi hører så ofte hører højlydt jammer fra højrefløjen over betaling af topskat.
I den her situation er der dog for det meste tale om, at helt almindelige lønarbejderfamilier betaler 70 pct. til samfundet, og her er der så forunderligt nok knap så meget jammer fra højrefløjen.
Oven i det skal vi lægge den øgede usikkerhed og utryghed omkring, hvor mange regninger det offentlige sender og på hvilke beløb.
Soldaterveteranen Lars, som jeg har snakket med, er hårdt ramt af ptsd og fortalte mig om den ekstra stress, han oplevede ved usikkerheden omkring familiens indkomst, hvor partneren arbejder som rengøringsassistent.
Kirsten, som er sygeplejerske, og har en partner på førtidspension, fortalte om det år, hvor hendes familie i december fik en regning på 17.000 kr.
Som udgangspunkt er SF tilhængere af, at vi ser hver enkelt borger som økonomisk selvstændig, og det gælder jo allerede i dag, når det kommer til dagpenge, sygedagpenge, ressourceforløbsydelser, arbejdsmarkedspension og SU.
SF er et økonomisk ansvarligt parti, og vi prioriterer de begrænsede midler benhårdt.
Men sådan ser den økonomiske virkelighed desværre ikke ud.
Gerne samtidig, men mindst som prioritet nummer to, skal folkepensionister friholdes for modregning.
For folkepensionister starter modregningen i forhold til partnerens indkomst allerede omkring de 220.000 kr.
Det synes vi er et meget lavt beløb, og vi kunne jo starte med at justere den grænse opad, så indkomstafhængigheden bliver mindre.
For modtagere af kontanthjælp er situationen lidt mere sammensat.
Indkomstafhængighed for kontanthjælpsmodtagere starter i dag på et latterlig lavt niveau.
Formuebegrænsning på 10.000 kr. giver heller ikke meget mening.
Her må vi se på en mere fair bund for en eventuel start af reduktion.
Men hvis vi blot i ryk afskaffer partnerafhængigheden for kontanthjælpsmodtagere, så vil det skabe nogle dilemmaer.
Men det vil helt sikkert føre til, at nogle borgere beregner, hvad der bedst kan betale sig, og dermed vil vælger a-kassen fra.
Som jeg allerede har gjort rede for, indeholder beslutningsforslaget en del ren SF-politik, som vi vil have gennemført så hurtigt som muligt.
Men der er også elementer, som vi er uafklarede omkring og derfor ønsker undersøgt nærmere.
Og så er der dele, som vi er ret skeptiske over for, da konsekvenserne for a-kasserne – og dermed for vores model for arbejdsmarkedet – kan være ret negative.
SF er et økonomisk ansvarligt parti og har derfor foretaget en prioritering.